ଭାରତୀୟ ଖେଳାଳିଙ୍କୁ କେବଳ କୋଭିସିଲ୍ଡ ଟିକା ନେବାକୁ ପରାମର୍ଶ, ଜାଣନ୍ତୁ କାହିଁକି... - OTV Khabar. Senco-INTERSTITIAL-Ad\nନୂଆଦିଲ୍ଲୀଃ ଇଣ୍ଡିଆନ୍ ପ୍ରିମିୟର ଲିଗ୍ର ୧୪ତମ ସଂସ୍କରଣ ସମୟ ପୂର୍ବରୁ ଶେଷ ହୋଇଯାଇଛି । ଏବେ ଭାରତୀୟ ଖେଳାଳିଙ୍କୁ ଆସନ୍ତା ମାସରେ ହେବାକୁ ଥିବା ବିଶ୍ୱ ଟେଷ୍ଟ ଚାମ୍ପିଅନସିପର ଫାଇନାଲ ମ୍ୟାଚ୍ ଖେଳିବାକୁ ଇଂଲଣ୍ଡ ଯିବାକୁ ପଡିବ । ଏହାପୂର୍ବରୁ ଭାରତୀୟ ଖେଳାଳିମାନେ ନିଜ ପରିବାର ସହିତ ସମୟ ବିତାଇପାରିବେ । ତେବେ ଭାରତୀୟ ଖେଳାଳିମାନେ ଇଂଲଣ୍ଡ ଗସ୍ତରେ ଯିବା ପୂର୍ବରୁ କରୋନା ଟିକା ନେବେ ବୋଲି ଚର୍ଚ୍ଚା ଆରମ୍ଭ ହୋଇଛି । ଏକ ରିପୋର୍ଟ ଅନୁଯାୟୀ, ଭାରତୀୟ ଖେଳାଳିଙ୍କୁ କୋଭିସିଲ୍ଡ ଟିକା ଦିଆଯାଇପାରେ। ଭାରତ ସରକାରଙ୍କ ପକ୍ଷରୁ ମେ ୧' ରୁ ୧୮ ବର୍ଷରୁ ଉର୍ଦ୍ଧ୍ୱ ବ୍ୟକ୍ତିଙ୍କୁ ଟୀକାକରଣ ଆରମ୍ଭ ହୋଇଯାଇଛି । ଏହି ବର୍ଗରେ ଭାରତୀୟ ଖେଳାଳିମାନେ ମଧ୍ୟ ଆସୁଛନ୍ତି । ତେବେ ପୂର୍ବରୁ ଆଇପିଏଲ ଚାଲିଥିବା ସମୟରେ ଖେଳାଳିଙ୍କୁ ଟିକା ଦିଆଯିବ ବୋଲି କୁହାଯାଇଥିଲା । କିନ୍ତୁ ଆଇପିଏଲ ସ୍ଥଗିତ ହୋଇଯିବା କାରଣରୁ ଏହି ଯୋଜନା ପଣ୍ଡ ହୋଇଗଲା ।\nବିଶ୍ୱ ଟେଷ୍ଟ ଚାମ୍ପିଅନସିପ୍ ଫାଇନାଲ ଖେଳିବାକୁ ଯିବା ପୂର୍ବରୁ ଭାରତୀୟ କ୍ରିକେଟରମାନଙ୍କୁ ଟୀକାକରଣ ପାଇଁ ବିସିସିଆଇର କିଛି ଯୋଜନା ଅଛି କି ?\nଏହି ପ୍ରଶ୍ନର ଉତ୍ତରରେ ସୌରଭ ଗାଙ୍ଗୁଲି କହିଛନ୍ତି ଯେ, ଏବେ ଖେଳାଳିଙ୍କ ପାଖରେ ସମୟ ଅଛି । ସେମାନେ ବ୍ୟକ୍ତିଗତ ଭାବରେ ନିଜର ଟୀକାକରଣ କରିପାରିବେ । କାରଣ ରାଜ୍ୟ ସରକାରମାନେ ଏହା କରୁଛନ୍ତି । ସବୁ ଖେଳାଳି ନିଜ ନିଜ ଘରକୁ ଯାଇସାରିଛନ୍ତି । ତେଣୁ ଏହା ତାଙ୍କ ପାଇଁ ସହଜ ହେବ । 'ତେବେ ଖେଳାଳିମାନଙ୍କୁ କେବଳ କୋଭିସିଲ୍ଡ ଟିକା ନେବା ପାଇଁ ପରାମର୍ଶ ଦିଆଯାଇଛି । ବିଶ୍ୱ ଟେଷ୍ଟ ଚାମ୍ପିଅନସିପ୍ ଏବଂ ଇଂଲଣ୍ଡ ସିରିଜର ଅଂଶ ହେବାକୁ ଯାଉଥିବା କ୍ରିକେଟରଙ୍କ ପାଇଁ ଏହା ଜରୁରୀ । କାରଣ ଯଦି ସେମାନେ କୋଭିସିଲ୍ଡର ପ୍ରଥମ ଡୋଜ ଭାରତରେ ନିଅନ୍ତି ତେବେ ଦ୍ୱିତୀୟ ଡୋଜ୍ ନେବାକୁ ସେମାନଙ୍କର ପାଖରେ ସମୟ ନଥିବ । ଯେହେତୁ କୋଭିସିଲ୍ଡ ଅକ୍ସଫୋର୍ଡ-ଆଷ୍ଟ୍ରାଜେନିକାର ଟିକା ତେଣୁ ଏହା ଇଂଲଣ୍ଡରେ ମଧ୍ୟ ସହଜରେ ଉପଲବ୍ଧ ହେବ । ଆଉ ଖେଳାଳିମାନେ ସେଠାରେ ଦ୍ୱିତୀୟ ଡୋଜ ନେଇପାରିବେ ।\nକୋଭିଡ -୧୯ ଟୀକାକରଣ ନିର୍ଦ୍ଦେଶାବଳୀ ଅନୁଯାୟୀ, କରୋନା ଭାଇରସ୍ର କୌଣସି ବି ଟିକା ଦୁଇ ଡୋଜ ନେବା ବାଧ୍ୟତାମୂଳକ । ଯଦି କେହି କୋଭାକ୍ସିନର ପ୍ରଥମ ଡୋଜ ନେଇଛନ୍ତି, ତେବେ ତାଙ୍କୁ ଦ୍ୱିତୀୟ ଡୋଜ ମଧ୍ୟ କୋଭାକ୍ସିନର ହିଁ ନେବାକୁ ପଡିବ । ଏଥିପାଇଁ ଭାରତୀୟ ଖେଳାଳିଙ୍କୁ କୋଭିସିଲ୍ଡ ଟିକା ନେବାକୁ ପରାମର୍ଶ ଦିଆଯାଇଛି । ସେମାନେ ଭାରତରେ ଏହାର ପ୍ରଥମ ଡୋଜ ନେଳେ ଦ୍ୱିତୀୟ ଡୋଜ ଇଂଲଣ୍ଡରେ ସହଜରେ ପାଇପାରିବେ । ଭାରତୀୟ ଦଳ ପାଖା ପାଖି ୪ ମାସ ପର୍ଯ୍ୟନ୍ତ ଇଂଲଣ୍ଡରେ ରହିବ ।
